钦定古今图书集成/方舆汇编/职方典/第1145卷 > 《立碣表诸葛亮闾文》魏·李兴
## 钦定古今图书集成/方舆汇编/职方典/第1145卷 > 《立碣表诸葛亮闾文》魏·李兴

天子命我典沔之阳。听鼓鞞而永思，庶先哲之遗光。
登隆山以望远，式诸葛之故乡。盖神物应机，大器无
方；通人靡滞，大德不常。故谷风发而驺虞啸，云雷升
而潜鳞骧。挚解褐于三聘，尼得招而褰裳。管豹变于
受命，贡感激以回庄。异徐生之摘寔，诚卧龙之深藏。
伟刘氏之倾盖，嘉吾子之周行。夫有知己之主，则有
竭命之良。固所以三分我九鼎，跨带我边荒，抗衡我
北面，驰骋我巍疆者也。英哉吾子，独含天灵，岂神之
祇，岂人之精？何思之深，何德之清？异世通梦，恨不同
生。推子八阵，不在孙吴，木牛之奇，则非般模。神弩之
功，一何微妙？千井齐甃，又何秘要？昔在《颠夭》，有名无
迹，孰若吾子，良筹妙画？臧文既没，以言见称，又未若
子，言行并征，夷吾反玷，乐毅不终，奚比于尔，明哲守
冲，临终受寄，让过许由，负扆莅事，民言不流，刑中于
郑，教美于鲁，蜀民知耻，河渭安渚，匪皋则伊，宁彼管
晏，岂徒圣宣，慷慨屡叹。昔尔之隐，卜惟此宅，仁智所
处，能无规廓？日居月诸，时陨其夕，谁能不没，贵有遗
格。惟子之功，移风来世，咏歌馀典，懦夫将厉。遐哉邈
矣，厥规卓矣。凡若吾子，难可究已。“畴昔之乖，万里殊
涂，今我来思，觌尔故墟。汉高归魂于丰沛，太公五世
而反周，想魍魉以髣髴，冀影响之有馀，魂而有灵，岂
其识诸。”